Hewitt kry nie korrektiewe toesig | Netwerk24
Deur Alex Mitchley, News24 23 November 2018 16:58
Die kinderverkragter Bob Hewitt se aansoek om sy tronkstraf na korrektiewe toesig te verander, is van die hand gewys, sê Peter van Niekerk, sy slagoffers se prokureur.
Die kinderverkragter Bob Hewitt se aansoek om sy tronkstraf na korrektiewe toesig te verander, is van die hand gewys. Foto: Gallo Images
Die 78-jarige voormalige tennisafrigter dien ses jaar tronkstraf uit vir die verkragting van twee jong vroue en die seksuele aanranding van ’n ander vrou. Hulle het in die 1980’s en 1990’s tennislesse by hom geneem.
Hewitt het in September, nadat hy twee jaar tronkstraf in die St. Albans-gevangenis in Port Elizabeth uitgedien het, om korrektiewe toesig aansoek gedoen.
Sy slagoffers het verlede week verklarings by die paroolraad ingedien om sy aansoek teen te staan.
Van Niekerk het voorheen, toe Hewitt aansoek gedoen het om vrygelaat te word, die slagoffers se woede beskryf. “Dit is afskuwelik. Hy het twee 12-jariges verkrag. Hy was in ’n gesagsposisie waar mense hom in hul vertroue geneem het en toe verkrag hy twee 12-jariges.”
Hy meen Hewitt moet sy volle termyn uitdien.
Een van sy slagoffers het gesê hy het reeds ’n korter termyn ontvang as gevolg van sy ouderdom. “Hoekom sal hy dink hy is geregtig op ’n verdere opskorting van sy vonnis?”
As tennisspeler het die Australies-gebore Hewitt nege Grand Slam-dubbelspel en ses gemengde dubbelspel-titels gewen. Hy het drie keer tot die halfeindstryd van die Australiese Ope-tennistoernooi deurgedring. Hewitt het ook die Davis-beker gewen nadat hy in 1974 na Suid-Afrika verhuis het.
Meer oor: Bob Hewitt | Port Elizabeth